CELEX: 32015D0887
Language: bg
Date: 2015-06-09 00:00:00
Title: Решение за изпълнение (ЕС) 2015/887 на Комисията от 9 юни 2015 година за признаване на схемата „Scottish Quality Farm Assured Combinable Crops Limited“ като схема за доказване на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета и за отмяна на Решение за изпълнение 2012/427/ЕС на Комисията

10.6.2015   
            
            
               BG
            
            
               Официален вестник на Европейския съюз
            
            
               L 144/17
            
         РЕШЕНИЕ ЗА ИЗПЪЛНЕНИЕ (ЕС) 2015/887 НА КОМИСИЯТА
   от 9 юни 2015 година
   за признаване на схемата „Scottish Quality Farm Assured Combinable Crops Limited“ като схема за доказване на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета и за отмяна на Решение за изпълнение 2012/427/ЕС на Комисията
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (1), и по-специално член 7в, параграф 6 от нея,
   като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (2), и по-специално член 18, параграф 6 от нея,
   след консултация с Комитета за устойчиво развито производство на биогорива и нетранспортни течни горива от биомаса,
   като има предвид, че:
   
               (1)
            
            
               В Директива 98/70/ЕО и Директива 2009/28/ЕО са определени критерии за устойчивост на биогоривата. Разпоредбите в член 7б, член 7в и приложение IV към Директива 98/70/ЕО са сходни с разпоредбите в член 17, член 18 и приложение V към Директива 2009/28/ЕО.
            
         
               (2)
            
            
               В случаите, в които биогоривата и нетранспортните течни горива от биомаса се отчитат за целите, посочени в член 17, параграф 1, букви а), б) и в) от Директива 2009/28/ЕО, държавите членки следва да изискват от икономическите оператори да покажат съответствие на биогоривата и нетранспортните течни горива от биомаса с критериите за устойчивост, посочени в член 17, параграфи от 2 до 5 от Директива 2009/28/ЕО.
            
         
               (3)
            
            
               Възможно е Комисията да реши, че дадена доброволна национална или международна схема доказва, че партидите биогорива съответстват на критериите за устойчивост, посочени в член 17, параграфи от 3 до 5 от Директива 2009/28/ЕО, или че доброволна национална или международна схема за измерване на намалението на емисиите на парникови газове съдържа точни данни за целите на член 17, параграф 2 от същата директива.
            
         
               (4)
            
            
               Когато даден икономически оператор предостави доказателства или данни, получени в съответствие с призната от Комисията доброволна система, доколкото тези данни или доказателства са обхванати от решението за признаване на доброволната система, съответната държава членка не следва да изисква от доставчика да предоставя допълнителни доказателства за съответствие с критериите за устойчивост.
            
         
               (5)
            
            
               Схемата „Scottish Quality Farm Assured Combinable Crops Limited“ бе призната с Решение за изпълнение 2012/427/ЕС на Комисията (3) за определен списък от селскостопански култури. На 30 юни 2014 г. тази схема подаде до Комисията искане да бъде призната за разширен списък от селскостопански култури. Актуализираната схема обхваща всички зърнени и маслодайни култури, отглеждани в северната част на Великобритания до първото място на доставка на тези култури. Информация за признатата система следва да бъде достъпна на платформата за прозрачност, създадена в съответствие с Директива 2009/28/ЕО.
            
         
               (6)
            
            
               При оценката на схемата „Scottish Quality Farm Assured Combinable Crops Limited“ бе установено, че тя отговаря изцяло на критериите за устойчивост, посочени в член 7б, параграфи 3, 4 и 5 от Директива 98/70/ЕО и в член 17, параграфи 3, 4 и 5 от Директива 2009/28/ЕО, както и че при нея се прилага методика на база масов баланс до първото място на доставка на тези култури, в съответствие с изискванията в член 7в, параграф 1 от Директива 98/70/ЕО и в член 18, параграф 1 от Директива 2009/28/ЕО. Схемата предоставя точни данни относно два елемента, необходими за целите по член 7б, параграф 2 от Директива 98/70/ЕО и член 17, параграф 2 от Директива 2009/28/ЕО, а именно за географския район, от който произхождат културите, и за годишните емисии в резултат на изменения във въглеродните запаси, дължащи се на променен начин на земеползване. Малък процент от членовете на схемата не покриват критериите за устойчивост по отношение на част от земята си. В специалната си база данни в Интернет схемата указва пълното или частичното съответствие на своите членове с изискванията, както и съответствието на партидите с критериите за устойчивост в съответствие със Шотландския паспорт за качество на селскостопанските култури (Scottish Quality Crops passport).
            
         
               (7)
            
            
               Оценката на схемата „Scottish Quality Farm Assured Combinable Crops Limited“ показа, че схемата изцяло отговаря на стандартите за надеждност, прозрачност и независимо одитиране.
            
         
               (8)
            
            
               В настоящото решение не се вземат под внимание всякакви евентуални допълнителните елементи за постигане на устойчивост, обхванати от схемата „Scottish Quality Farm Assured Combinable Crops Limited“. Тези допълнителни елементи за постигане на устойчивост не са задължителни за доказването на съответствие с изискванията за устойчивост, определени в Директива 98/70/ЕО и Директива 2009/28/ЕО.
            
         
               (9)
            
            
               Следователно Решение за изпълнение 2012/427/ЕС, с което схемата бе призната за по-ограничен брой селскостопански култури, следва да бъде отменено.
            
         
               (10)
            
            
               Мерките, предвидени в настоящото решение, са в съответствие със становището на Комитета за устойчиво развито производство на биогорива и нетранспортни течни горива от биомаса,
            
         ПРИЕ НАСТОЯЩОТО РЕШЕНИЕ:
   Член 1
   Доброволната схема „Scottish Quality Farm Assured Combinable Crops Limited“, (наричана по-долу „схемата“), за която на 30 юни 2014 г. бе поискано пред Комисията да бъде призната по отношение на разширен списък от селскостопански култури, показва посредством своя Шотландски паспорт за качество на селскостопанските култури, че партидите от съответни суровини отговарят на критериите за устойчивост, определени в член 17, параграфи 3,4 и 5 от Директива 2009/28/ЕО и в член 7б, параграфи 3, 4 и 5 от Директива 98/70/ЕО.
   Схемата съдържа също и точни данни за целите по член 17, параграф 2 от Директива 2009/28/ЕО и член 7б, параграф 2 от Директива 98/70/ЕО, доколкото тя отчита годишните емисии в резултат на изменения във въглеродните запаси, дължащи се на променен начин на земеползване (e
         l
      ), упоменати в точка 1 от част В от приложение IV към Директива 98/70/ЕО и точка 1 от част В от приложение V към Директива 2009/28/ЕО, за които тя доказва, че са нулеви, както и географския район, упоменат в точка 6 от част В от приложение IV към Директива 98/70/ЕО и точка 6 от част В от приложение V към Директива 2009/28/ЕО.
   Схемата може да се използва до първото място на доставка на партидите, които се вземат предвид за доказване на съответствието с член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
   Член 2
   Настоящото решение е валидно за срок от пет години след влизането му в сила. Ако след приемането на настоящото решение схемата претърпи промени в своето съдържание по начин, който би поставил под въпрос основанието за настоящото решение, тези промени трябва незабавно да бъдат съобщени на Комисията. В такъв случай Комисията ще направи оценка на съобщените промени, за да установи дали схемата все още отразява в достатъчна степен критериите за устойчивост, за които е призната.
   Ако има ясни доказателства, че схемата не е приложила елементи от съществено значение за настоящото решение, и ако са налице тежки и структурни нарушения на тези елементи, Комисията може да отмени настоящото решение.
   Член 3
   Решение за изпълнение 2012/427/ЕС се отменя.
   Член 4
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 9 юни 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 350, 28.12.1998 г., стр. 58.
   
      (2)  ОВ L 140, 5.6.2009 г., стр. 16.
   
      (3)  Решение за изпълнение 2012/427/ЕС на Комисията от 24 юли 2012 г. за признаване на схемата „Scottish Quality Farm Assured Combinable Crops Limited“ за доказване на съответствие с критериите за устойчиво развито производство съгласно Директива 98/70/ЕО и Директива 2009/28/ЕО на Европейския парламент и на Съвета (ОВ L 198, 25.7.2012 г., стр. 17).